CELEX: 31981R1917
Language: el
Date: 1981-07-10 00:00:00
Title: Κανονισμός (ΕΟΚ) αριθ. 1917/81 τής Επιτροπής τής 10ης Ιουλίου 1981 περί παρεκκλίσεως, γιά τήν αρχή τής περιόδου εμπορίας 1981/82, από τούς κανόνες ποιότητας πού εφαρμόζονται γιά ορισμένες κατηγορίες επιτραπέζιων μήλων καί αχλαδιών

Avis juridique important

|

31981R1917

Κανονισμός (ΕΟΚ) αριθ. 1917/81 τής Επιτροπής τής 10ης Ιουλίου 1981 περί παρεκκλίσεως, γιά τήν αρχή τής περιόδου εμπορίας 1981/82, από τούς κανόνες ποιότητας πού εφαρμόζονται γιά ορισμένες κατηγορίες επιτραπέζιων μήλων καί αχλαδιών  

Επίσημη Εφημερίδα αριθ. L 189 της 11/07/1981 σ. 0019

***** ΚΑΝΟΝΙΣΜΟΣ (ΕΟΚ) αριθ. 1917/81 ΤΗΣ ΕΠΙΤΡΟΠΗΣ  της 10ης Ιουλίου 1981  περί παρεκκλίσεως, για την αρχή της περιόδου εμπορίας 1981/82, από τους κανόνες ποιότητας που εφαρμόζονται για ορισμένες κατηγορίες επιτραπέζιων μήλων και αχλαδιών  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1116/81 (2), και ιδίως το άρθρο 2 παράγραφος 3 εδάφιο δεύτερο,  Εκτιμώντας:  ότι, δυνάμει των κανόνων ποιότητας για τα επιτραπέζια μήλα και αχλάδια, που περιέχονται στο παράρτημα του κανονισμού (ΕΟΚ) αριθ. 1641/71 της Επιτροπής της 27ης Ιουλίου 1971 (3), όπως τροποποιήθηκε τελευταία από τον κανονισμό (ΕΟΚ) αριθ. 1674/81 (4), η ωριμότητα των φρούτων πρέπει να είναι τέτοια ώστε να επιτρέπει ιδίως να φθάνουν υπό ικανοποιητικές συνθήκες στον τόπο προορισμού· ότι, μεταξύ των κριτηρίων που επιτρέπουν να εκτιμηθεί στην αρχή της περιόδου η ωριμότητα ορισμένων ποικιλιών επιτραπέζιων μήλων και αχλαδιών, αναφέρεται και το κριτήριο του αρκετά μεγάλου μεγέθους· ότι, επειδή το ελάχιστο μέγεθος που προβλέπεται από τους κανόνες δεν ικανοποιεί την απαίτηση αυτή, πρέπει να καθορισθεί σε ανώτερο επίπεδο, κατά τη διάρκεια μιας ορισμένης περιόδου·  ότι η ανάγκη παρεκκλίσεως από το ελάχιστο μέγεθος που προβλέπεται από τους κανόνες μπορεί να μην είναι εξίσου απαραίτητη σε όλη την Κοινότητα· ότι πρέπει, κατά συνέπεια, να επιτραπεί στα Κράτη μέλη να μην εφαρμόσουν την παρέκκλιση αυτή ή να επανέλθουν νωρίτερα στην εφαρμογήν των κανόνων·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Κατά παρέκκλιση των διατάξεων του τίτλου ΙΙΙ των κανόνων ποιότητας για τα επιτραπέζια μήλα και τα αχλάδια, που περιέχονται στο παράρτημα του κανονισμού (ΕΟΚ) αριθ. 1641/71 και με την επιφύλαξη των διατάξεων της παραγράφου 2, το ελάχιστο μέγεθος που απαιτείται για τα φρούτα της εσοδείας 1981 που διατίθενται στο εμπόριο στο εσωτερικό της Κοινότητος καθορίζεται:  α) για τα μήλα της ποικιλίας James Grieve, σε 70 χιλιοστά μέχρι τις 30 Αυγούστου 1981 και σε 65 χιλιοστά μέχρι τις 13 Σεπτεμβρίου 1981,  β) για τα μήλα της ποικιλίας Golden Delicious, σε 65 χιλιοστά μέχρι τις 13 Σεπτεμβρίου 1981,  γ) για τα μήλα της ποικιλίας Gravensteiner, σε 70 χιλιοστά μέχρι τις 6 Σεπτεμβρίου 1981,  δ) για τα μήλα της ποικιλίας Cox's orange pippin, σε 65 χιλιοστά μέχρι τις 20 Σεπτεμβρίου 1981,  ε) για τα μήλα της ποικιλίας Worcester pearmain, σε 60 χιλιοστά μέχρι τις 6 Σεπτεμβρίου 1981,  στ) για τα μήλα της ποικιλίας Discovery, σε 60 χιλιοστά μέχρι τις 9 Αυγούστου 1981,  ζ) για τα μήλα της ποικιλίας Tydeman's Early, σε 65 χιλιοστά μέχρι τις 23 Αυγούστου 1981,  η) για τα μήλα των ποικιλιών Summerred και Red James Grieve, σε 70 χιλιοστά μέχρι τις 6 Σεπτεμβρίου 1981,  θ) για τα μήλα της ποικιλίας Spartan, σε 65 χιλιοστά μέχρι τις 27 Σεπτεμβρίου 1981,  ι) για τα αχλάδια των ποικιλιών Dr Jules Guyot και Beurre precoce Morettini, σε 60 χιλιοστά μέχρι τις 23 Αυγούστου 1981,  ια) για τα αχλάδια της ποικιλίας Alexandrine Douillard, σε 60 χιλιοστά μέχρι τις 20 Σεπτεμβρίου 1981,  ιβ) για τα αχλάδια της ποικιλίας Beurre Hardy, σε 60 χιλιοστά μέχρι τις 4 Οκτωβρίου 1981.  Εν τούτοις, τα Κράτη μέλη μπορούν να αποφασίσουν, λαμβανομένων υπόψη των ιδιαίτερων συνθηκών στην παραγωγή τους, να μην εφαρμόσουν την παρέκκλιση αυτή για τα επιτραπέζια μήλα και αχλάδια που συλλέγονται στο έδαφός τους και διατίθενται στο εμπόριο στο εσωτερικό της Κοινότητος ή να μεταθέσουν νωρίτερα την ημερομηνία κατά την οποία η παρέκκλιση αυτή θα παύσει να εφαρμόζεται. Προς τούτο πληροφορούν εγκαίρως τα άλλα Κράτη μέλη και την Επιτροπή.  2. Η παρέκκλιση που προβλέπεται στην παράγραφο 1 δεν εφαρμόζεται στις συναλλαγές επιτραπέζιων μήλων και αχλαδιών με τις τρίτες χώρες.  Άρθρο 2  Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 10 Ιουλίου 1981.  Για την Επιτροπή  Ο Πρόεδρος  Gaston THORN  (1) ΕΕ αριθ. L 118 της 20. 5. 1972, σ. 1.  (2) ΕΕ αριθ. L 118 της 30. 4. 1981, σ. 1.  (3) ΕΕ αριθ. L 172 της 31. 7. 1971, σ. 1.  (4) ΕΕ αριθ. L 168 της 25. 6. 1981, σ. 13.